作者:朱雍
標題:笛家弄・笛家
內容:瓖質仙姿，縞袂清格，天然疏秀。靜軒煙鎖黃昏後。影瘦零亂，豔冷瓏璁，雪肌瑩暖，冰枝縈繡。更賦風流，幾番攀贈，細拈香盈手。與東君、敘暌遠，脈脈兩情有舊。立久。閬苑凝夕，瑤窗淡月，百琲尋芳，醉玉談群，千鍾酹酒。向此，是處難忘瘦花，送遠何勞垂柳。忍聽高樓，笛聲悽斷，樂事人非偶。空餘恨，惹幽香不滅，尚沾春袖。